Rjútaró Hašimoto

Rjútaró Hašimoto (, * 29. júl 1937, Sódža, prefektúra Okajama, Japonské cisárstvo – † 1. júl 2006, Tokio, Japonsko) bol japonský politik.

Hašimoto sa narodil v prefektúre Okajama a v roku 1960 absolvoval Keio University. V roku 1963 bol zvolený do Národného zhromaždenia do kresla, ktoré bolo dovtedy obsadené jeho práve zosnulým otcom. Postupoval v radoch Liberálno-demokratickej strany a stal sa významnou osobnosťou frakcie Tanaka/Takešita založenej v 70. rokoch. Zastával post ministra zdravia a sociálnych vecí v rokoch 1978 až 1979 v kabinete Masajoši Óhira, ministra dopravy v rokoch 1986 až 1987 v kabinete Jasuhiro Nakasoneho a ministra financií v rokoch 1989 až 1991 v kabinete premiéra Tošiki Kaifuho. Táto funkcia bola poznačená korupčným škandálom, keď tlač zistila, že jeden z Hašimotových tajomníkov bol zapletený do nelegálnych finančných transakcií a v dôsledku tejto aféry Hašimoto z postu ministra financií odstúpil. V roku 1994 sa stal ministrom medzinárodného obchodu a priemyslu v kabinete Tomiiči Murajamu a na tomto poste zotrval až do vymenovania za predsedu vlády.

Keď v roku 1996 odstúpil premiér Murajama, 135. národný parlament zvolil Hašimota za premiéra Japonska 11. januára 1996. Bol zvolený vo voľbe s protikandidátom zo Strany novej obnovy Ichirō Ozawom s 288 hlasmi proti 167 v dolnej komore a 158 proti 69 v hornej komore a viedol pokračujúcu koaličnú vládu LDP, Sociálno-demokratickou stranou Japonska a Novou stranou Sakigake.

Hašimoto dosiahol v apríli 1996 dohodu so Spojenými štátmi o repatriácii kontroverznej americkej vojenskej základne v mestskej oblasti ostova Okinawa. Dohode oponovalo japonské ministerstvo zahraničných vecí a agentúra pre obranu, ale podporil ju Hašimotov americký náprotivok, prezident Bill Clinton.

Počas svojho funkčného obdobia sa Hašimoto snažil o menovú reformu a oživenie japonskej ekonomiky. Keď sa zdalo, že japonská ekonomika sa nezotavuje z kolapsu v roku 1991, Hašimoto poveril komisiu odborníkov zo súkromného sektora, aby preskúmala možnosti zlepšenia japonského trhu pre zahraničnú konkurenciu a prípadne ho úplne otvorila. Jeho pokusy o dereguláciu japonského finančného sektora a stabilizáciu krachujúcich bánk však boli blokované z jeho vlastných radov a nemali výrazný efekt. V roku 1997 jeho vláda zaviedla vopred schválené zvýšenie dane z predaja s cieľom znížiť rozpočtový deficit krajiny, ale výsledkom bola najvážnejšia ekonomická recesia za niekoľko desaťročí.

Po tom, čo LDP stratila väčšinu v parlamentných voľbách v roku 1998, odstúpil Hašimoto z funkcie predsedu vlády, ale zostal vodcom svojej frakcie a v roku 2001 neúspešne kandidoval na post predsedu strany, kedy ho porazil Džuničiró Koizumi. V centre pozornosti bol ešte v roku 2004 pre škandál s nelegálnym financovaním kampane. Do roku 2005 zostal v dolnej komore parlamentu a následne sa stiahol z politiky.

V júni 2006 bol Hašimoto hospitalizovaný na jednotke intenzívnej starostlivosti, kde podstúpil operáciu, pri ktorej mu bola odstránená veľká časť hrubého čreva. 1. júla 2006 vo veku 68 rokov Hashimoto zomrel na komplikácie spojené so zlyhaním viacerých orgánov a septickým šokom.

 Referencie 

 Iné projekty 

 Zdroj 

Kategória:Japonskí politici
Kategória:Členovia Snemovne reprezentantov (Japonsko)
Kategória:Predsedovia vlády Japonska
Kategória:Ministri financií Japonska
Kategória:Osobnosti zo Sódži